## Pravilnik o programu, uvjetima i načinu polaganja stručnog ispita

### NN 26/2000 (3.3.2000.), Pravilnik o programu, uvjetima i načinu polaganja stručnog ispita

# DRŽAVNA GEODETSKA UPRAVA

**521**

Na temelju članka 66. stavak 3. Zakona o državnoj
izmjeri i katastru nekretnina (»Narodne novine«, br.
128/99) i članka 48. stavak 3. Zakona o sustavu državne
uprave (»Narodne novine«, br. 75/93, 48/99 i 15/00),
ravnatelj Državne geodetske Uprave donosi

## PRAVILNIK

### O PROGRAMU, UVJETIMA I NAČINU POLAGANJA STRUČNOG ISPITA

Članak 1.

Ovim pravilnikom propisuje se program, uvjeti i način i
polaganja stručnog ispita za osobe koje obavljaju poslove
državne izmjere, katastra nekretnina te geodetske radove
za posebne potrebe u svojstvu odgovorne osobe.

Članak 2.

Pravo na polaganje stručnog ispita stječe se nakon
dvije godine radnog iskustva na odgovarajućim poslovima
nakon stečene stručne spreme sedmog (VII/I) stupnja
Geodetskog fakulteta.

Članak 3.

Stručni ispit polaže se prema ispitnom programu koji
obuhvaća predmete državna izmjera, geodetski planovi
i karte, katastar nekretnina, registar prostornih jedinica, katastar
vodova, geodetski radovi za posebne potrebe i pravni izvori.

Članak 4.

Stručni ispit polaže se pred ispitnom komisijom (u
daljnjem tekstu: komisija) koju imenuje ravnatelj Državne
geodetske uprave.

Članak 5.

Komisija se sastoji od predsjednika i članova. Predsjedniku
i članovima određuju se zamjenici.

Članak 6.

Administrativne poslove za komisiju obavlja tajnik komisije kojeg
imenuje ravnatelj Državne geodetske uprave.

Članak 7.

Predsjednik komisije odnosno njegov zamjenik rukovodi radom komisije,
određuje vrijeme i mjesto polaganja stručnog ispita
i brine se za pravilan rad komisije.

Predsjednik komisije zajedno s članovima komisije odlučuje
o uspjehu osobe koja polaže stručni ispit.

Članak 8.

Prijavu za polaganje stručnog ispita (u daljnjem tekstu:
prijava) podnosi osoba koja želi polagati stručni
ispit (u daljnjem tekstu: kandidat).

Članak 9.

Prijava mora sadržavati sljedeće podatke:

1. Prezime, ime i JMBG

2. Datum i mjesto rođenja

3. Domovnicu

4. Diplomu

5. Podatke o radu

6. Adresu stanovanja.

Za podatke iz stavka 1. točka 3. i 4. kandidat je dužan
priložiti dokumente u originalu ili ovjerenom presliku.

Za podatke iz stavka 1. točka 5. ovog članka kandidat
je dužan priložiti potvrdu tvrtke ili poslodavca kod
koje je stekao radno iskustvo.

Članak 10.

Za vrijeme stjecanja radnog iskustva kandidat mora imati stručnog
voditelja koji ima stručnu spremu VII/I stupnja geodetskog
fakulteta i položen odgovarajući stručni ispit.

Članak 11.

Troškove polaganja stručnog ispita snosi kandidat.

Članak 12.

Komisija obavještava kandidata o mjestu i vremenu polaganja
stručnog ispita i to najmanje 20 dana prije dana određenog
za polaganja stručnog ispita.

Članak 13.

Kandidat može odustati od polaganja stručnog ispita
u roku koji mu je određen za polaganje, ali je dužan
o tome obavijestiti komisiju najmanje tri dana prije dana određenog
za polaganje stučnog ispita.

Ako kandidat ne pristupi polaganju ispita na koji je uredno pozvan,
a pravovremeno ne obavijesti o odustanku od polaganja stručnog
ispita, dužan je Državnoj geodetskoj upravi nadoknaditi
stvarne troškove koji su time nastali.

Članak 14.

Stručni ispit polaže se pismeno i usmeno. O tijeku
ispita vodi se zapisnik.

U zapisnik se unose naročito sljedeći podaci:

1. Prezime i ime kandidata

2. Mjesto i datum polaganja stručnog ispita

3. Postavljena pitanja

4. Prezime i ime predsjednika i članova komisije

5. Odluku komisije o uspjehu kandidata na stručnom ispitu.

Zapisnik potpisuju predsjednik, članovi, tajnik komisije
i kandidat.

Članak 15.

Uspjeh kandidata na ispitu ocjenjuje komisija ocjenom »položio«
ili »nije položio«.

Kandidat dobiva ocjenu »položio« ako je iz svih
predmeta dao zadovoljavajuće odgovore.

O ocjeni odlučuje komisija većinom glasova.

Članak 16.

Kandidat koji nije položio stručni ispit iz najviše
dva predmeta upućuje se na popravni ispit koji ne može
biti prije isteka roka od 30 dana.

Kandidat koji nije položio stručni ispit može
ponoviti polaganje stučnog ispita najranije nakon isteka
roka od 45 dana.

Članak 17.

Državna geodetska uprava izdaje uvjerenje o položenom
stručnom ispitu koje potpisuje ravnatelj Državne geodetske
uprave.

Članak 18.

Komisija je dužna voditi evidenciju o stručnim ispitima.

Evidencija iz stavka 1. ovog članka mora sadržavati
podatke o kandidatu, datum polaganja stručnog ispita i
ocjenu.

Evidencija iz stavka 1. ovog članka trajno se čuva
u Državnoj geodetskoj upravi.

Članak 19.

Predsjednik, članovi i tajnik komisije imaju pravo na naknadu
za rad u komisiji.

Članak 20.

Naknada se određuje po kandidatu, posebno za predsjednika
i članove komisije, a posebno za tajnika komisije. Visinu
naknade rješenjem utvrđuje ravnatelj Državne geodetske
uprave.

Naknadu za rad komisije snosi kandidat, u skladu s člankom
12. ovog pravilnika.

Članak 21

Sastavni dio ovog pravilnika čini Program stručnog
ispita (prilog 1), kojim je detaljno utvrđen sadržaj
ispita.

Članak 22.

Ovaj Pravilnik stupa na snagu osmog od dana objave u »Narodnim
novinama«.

Zamjenik ravnatelja
**dr. sc. Željko Bačić**, v. r.

*Prilog 1:* PROGRAM STRUČNOG ISPITA

Članak 1.

Po ovom programu stručni ispit polažu osobe koje obavljaju
poslove državne izmjere, katastra nekretnina te geodetske
radove za posebne potrebe u svojstvu odgovorne osobe.

Članak 2.

Stručni ispit polaže se prema ispitnom programu koji
obuhvaća predmete:

1. Državna izmjera (osnovni geodetski radovi, topografska
izmjera i izmjera i označavanje državne granice)

2. Geodetski planovi i karte (kartografske projekcije, geodetski
koordinatni sustavi te izrada i održavanje katastarskih planova
i karata)

3. Katastar nekretnina (određivanje katastarskih prostornih
jedinica, katastarska izmjera, izrada i održavanje katastarskog
operata i zemljišna knjiga)

4. Registar prostornih jedinica (vrste prostornih jedinica, osnivanje
i vođenje registara)

5. Katastar vodova (izrada i vođenje katastra vodova)

6. Geodetski radovi za posebne potrebe (posebne geodetske podloge
za prostorno planiranje, elaborati o iskolčenju građevina,
iskolčenja građevina i kontrolna geodetska mjerenja
u izgradnji i održavanju građevina).

Članak 3.

Za gradivo iz članka 3. ovog pravilnika određuju se
ovi pravni izvori:

1. Zakon o državnoj izmjeri i katastru nekretnina (Narodne
novine, broj 128/99)

2. Zakon o zemljišnim knjigama (Narodne novine, broj 91/96)

3. Zakon o vlasništvu i drugim stvarnim pravima (Narodne
novine, broj 91/96)

4. Zakon o prostornom uređenju (Narodne novine, broj 30/94
i 68/98)

5. Zakon o gradnji (Narodne novine, broj 52/99)

6. Zakon o hidrografskoj djelatnosti (Narodne novine, broj 68/98)

7. Zakon o poljoprivrednom zemljištu (Narodne novine, broj
54/94, 48/95, 19/98 i 105/99)

8. Zakon o komasaciji (Narodne novine, broj 10/79, 21/84 i 5/87)

9. Zakon o izvlaštenju (Narodne novine, broj 9/94 i 35/94)

10. Zakon o naseljima (Narodne novine, broj 54/88)

11. Zakon o javnim cestama (Narodne novine, broj 100/96)

12. Zakon o šumama (Narodne novine, broj 52/90, 5/91, 61/91
i76/93)

13. Zakon o vodama (Narodne novine, broj 107/95)

14. Zakon o obrani (Narodne novine, broj 49/91 i 57/96)

15. Zakon o zaštiti tajnosti podataka (Narodne novine, broj
108/96

16. Zakon o upravnim pristojbama (Narodne novine, broj 8/96, 131/97
i 68/98)

17. Zakon o autorskim pravima (Narodne novine, broj 9/99)

18. Zakon o hrvatskoj komori arhitekata i inženjera u graditeljstvu
(Narodne novine, broj 47/98)

19. Zakon o mjernim jedinicama (Narodne novine, broj 58/93)

20. Pomorski zakonik (Narodne novine, broj 17/94, 74/94 i 43/96)

21. Provedbeni propisi donijeti na temelju navedenih zakona koji
se odnose na geodetsku i katastarsku djelatnost.

-----------------

Pravilnik, NN 26/2000-521